text: [{"text_idx": "#000004", "text": "Finciltoonni Huusii magaalaa Hudeeydaa tan buufata doonii qabdu lakkisanii akka bahaniif guyyaan isaanii kenname dabruu hordofuun, waraanni gamtaa biyyoota Arabaa Sa\u2019udii fi Emreetiin hoogganamu, human lafoo mootummaa Yaman waliin tahuun Arba\u2019aa har\u2019aa haleellaa cimaa jalqaban. Gamtaan waraana Arabaa haleellaa hanga ammaa qilleensaa fi galaana irraa raawwateen Kaampiin finciltoota Huusii tokko kan barbadaa\u2019e tahuu gabaasni arganne ni ibsa. Guutuu magaalattii keessattis haleellaan cimaan kan geggeeffamaa jiru tahuu gabaasni Aljaziiraa irraa arganne ni mul\u2019isa."}, {"text_idx": "#000005", "text": "Mootummaan Yaman kan biyya irraa godaanee Sa\u2019udii keessa jiru duula kana ilaalchisee ibsa baaseen \u201cFinciltoonni Huusii karaa nagayaatiin magaalaa Hudeeydaa gad lakkisanii akka bayaniif carraaqqiin godhame wanta hin milkaayiniif, duulli magaalattii bilisoomsuu jalqabamee jira\u201djedhe. Mootummaan Prezedaant Abdurabuu Mansuur ibsa isaa kanaan \u201cbuufata magaalaa Hudeeydaa too\u2019achuun guutuu Yaman harka finciltoota Husii fi Iiraan irraa bilisa baasuudhaaf barbaachisaa tahuu\u201dhime."}, {"text_idx": "#000006", "text": "Yeroo ammaa loltoonni mootummaa Yaman waraanaa lafootiin magaalatti gama Kibbaa kan too\u2019atan tahuu miidiyaaleen Sa\u2019udii fi Emreets ibsaa jiru."}, {"text_idx": "#000007", "text": "UN duula kana ilaalchisee ibsa baaseen, \u201cmagaalaa Hudeeydaa fi naannawa isii namoonni 600,000 ol kan jiraatan yoo tahu, duula ammaa Kanaan namoonni 250,000 tahan lubbuu fi qabeenya isaanii dhabuu malu\u201djechuun akeekkachiise."}, {"text_idx": "#000008", "text": "Hudeeydaan magaalaa guddoo Yaman Sana\u2019aa irraa gara Kibba-Lixaatti Kilomeetra 150 fagaattee qarqara Galaana diimaa irraatti argamti. Lola waggaa sadihii oliif Yaman keessatti geggeeffamaa jiruun lammiilee biyyattii dhibee fi beelaaf saaxilaman kanneen miiliyoona torba tahaniif gargaarsi guutuu addunyaa irraa buufata doonii Hudeeydaatiin seenaa ture. Lola bara 2015 jalqabame kanaan lammiileen Yaman miiliyoona 2 tahan qe\u2019ee fi qabeenyaa isaanii irraa kan buqa\u2019an yoo tahu, namoonni 10,000 ol ammoo ajjeefamanii jiru."}]